khistorydata/jeongjo-sjw-relations huggingface dataset:
정조 3년
掌令申致權啓曰。妖宦壽賢之締結一種嗜利之匈徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮匈。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點。久矣。當此新化之後。宜思改革之道。而今其一疏。敢以俯仰彼此之意。欲售漫漶義理之計。斯當嚴討懲後之日。如此嘗試匈論之類。不可薄竄而止。請海南縣竄配罪人金載順。亟令王府。設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟主張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張匈論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲展蘊袍之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫暿痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時。承宣則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則匈謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛漫參涉。又敢作爲萬萬罔測之說。恣意護逆。甘心死黨。至登於道臣之密啓。究其情狀。與量海後翼。一串貫來。則不可以孤雛腐鼠而有所寬假。請慶源府定配罪人鳴遠。依律處斷。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京則或吹噓應澤。已露腸肚之糾結。及夫放逐則或出沒城闉。益著蹤跡之陰祕。則志恒與國來。陰匈情節。萬無不知不參之理。而頑忍不服。效忠仁培定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任。同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。絶島定配。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。窹寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊創行於渠家。奎五。效行於其姪。則可知其傳授心法。與量賊。一而二二而一也。噫。彼五人之負犯。何如。而俱爲漏網之魚。尙逭黨與之治。論以王章。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。
정조 3년
己亥十一月初二日巳時。上御誠正閣。都承旨入侍時。行都承旨鄭民始。假注書徐鼎修。記事官金健修鄭東浚。以次進伏訖。民始曰。近日日氣極寒。伏未知聖候。若何。上曰。近來則快差矣。上曰。開城留守。何間當爲辭朝云耶。民始曰。姑未的知矣。命書傳敎曰。新除授開城留守。明日辭朝。使之速卽交龜。命退。諸臣以次退出。
정조 3년
己亥十一月初二日午時。上御誠正閣。禮兵房承旨入侍時。右承旨李得臣。左副承旨徐有防。假注書徐鼎修。記事官金健修鄭東浚。以次進伏訖。上命書傳敎曰。三明日。冬享祭受香日也。今則病少間。伊日親押。仍傳香祝後。自月覲門。展拜景慕宮。仍又躬行省器省牲之禮。臨觀肄儀而回。該房知悉。又命書傳敎曰。三明日親押處所。以明政殿月臺擧行。出自賓陽門。由明政門而回。由春塘臺從宜春門還內。以此知悉。又命書傳敎曰。三明日展拜時服色。旣自月覲門。當依新定式擧行。而省牲器時。體面有異。以遠遊冠絳紗袍爲之。肄儀時。復以袞袍臨觀。令儀曹依此知悉磨鍊。又命書傳敎曰。三明日侍衛。依新定式擧行。親押時侍衛。依前例磨鍊。詣景慕宮時。入直外明政門外落後事。分付。又命書傳敎曰。閣務方殷。直閣金宇鎭館職。今姑許遞。仍令該曹。口傳付軍職。上曰。在外玉堂許遞與未差之代。今日政差出。出榻敎命退。諸臣以次退出。
정조 3년
己亥十一月初二日申時。上御誠正閣。藥房三提調入侍時。都提調洪樂純。提調具允鈺。副提調鄭民始。假注書李錫夏。記事官金健修鄭東浚。以次進伏訖。樂純曰。伏聞聖候在靜攝中云。伏切焦悶矣。未審漸臻平復之境否。上曰。今則已愈矣。樂純曰。俄因入侍有命。伏聞有王大妃殿患候。下情不勝焦慮矣。未審症候。若何。上曰。症候不至大段。而似是久停湯劑之害。故召見卿等。欲以議定湯劑也。上曰。注書出去。醫官召入。可也。賤臣承命出來。醫官吳道炯徐命偉金光國召入進前。上謂道炯等曰。王大妃殿患候。別無他症。蓋是宿症。挾以寒感也。此亦久停湯劑之致。今用何藥。則爲當劑乎。前日所用湯劑。繼用則。何如。道炯曰。前湯劑更用則。好矣。上曰。藥料。當無加減乎。道炯等曰。依前方用之爲好。而不當加減矣。王大妃殿進御加減蔘香散二十貼。依前方五貼式製入。出榻敎允鈺曰。臣則與醫官先退。議製湯劑。宜矣。上曰。唯。允鈺及道炯等先退。樂純曰。臣伏見向來傳敎。則足可以轉災爲祥。下情實不勝歡抃。而其後玉堂。能有陳戒之語。大是嘉美之事。而於此。尤仰聖度之虛受也。若每優容如此。則何患無戇直之言哉。伏願深留聖意焉。上曰。卿箚中可見不欺心三字。予甚嘉尙矣。樂純曰。臣幸遭我殿下明聖。每見傳敎下者。心竊以爲古今人君。未有如我殿下明聖。豈敢欺心於我殿下哉。日前之箚。玆以略陳愚忱。而殿下特賜溫批。只切惶感之忱矣。上曰。予實有感而然矣。樂純曰。今伏承愆候少愈之敎。實切慶抃。而伏聞有景慕宮動駕之命。此雖出於聖慕。而目今日候甚寒。且病無少愈。古人攸戒。伏願亟回聖思。還寢成命焉。上曰。豈有妨害之事耶。命退。諸臣以次退出。
정조 3년
行都承旨鄭民始坐。行左承旨李鎭衡在外。右承旨李得臣坐。左副承旨徐有防坐直。右副承旨李義弼坐直。同副承旨金勉柱未肅拜。注書二員未差。假注書李錫夏仕徐鼎修仕直。事變假注書柳光澺仕。
정조 3년
徐有防啓曰。明日常參經筵。取稟。傳曰。朝講爲之。
정조 3년
李得臣啓曰。新除授行左承旨李鎭衡。時在開城府任所。交龜後斯速乘馹上來事。下諭。何如。傳曰。允。
정조 3년
徐有防啓曰。司諫李行源。下諭後過限不上來。依定式。遞差傳旨及禁推傳旨捧入之意。敢啓。傳曰。知道。
정조 3년
傳于李義弼曰。前平安監司入侍。
정조 3년
李義弼啓曰。大提學黃景源。再牌不進。推考傳旨。今方捧入矣。成命之下。已至多日。而連事違召。尙不擧行。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
以大司諫徐有元。持平尹得孚沈樂洙牌不進罷職傳旨。傳于李義弼曰。只推。
정조 3년
備忘記。更思之。一則不遵定式。一則大關後弊。不可以推考薄警。置而不論。左副承旨金文淳遞差。
정조 3년
承旨前望單子入之。金勉柱落點。
정조 3년
備忘記。傳旨之姑不啓下。雖有曲循之嫌。欲爲寬暇而然也。今則限月已過。過又數日。決不可更以未及修史煩浼。此亦關係分義。而可觀慢否之一端。同副承旨金勉柱。另加申飭。催促行公。修史與否。仍令卽爲知入。
정조 3년
備忘記。銓任非數遞之職。而況此宰臣。予則曰得人。然而尋鄕之後。迄不上來。曾聞所居未滿信宿之地。雖有親病。足可半鄕半京。揆以朝體。不容任其栖遲之習。如是申飭之後。不卽行公。則所係誠有乖損分義者。吏曹參判兪彦鎬。從重推考。催促上來察職。
정조 3년
以同副承旨金勉柱牌不進罷職傳旨。傳于徐有防曰。只推。更爲牌招。
정조 3년
徐有防啓曰。明日朝講。兩司長官。當爲進參。大司諫徐有元。待開門牌招。以爲入侍之地。何如。傳曰。允。
정조 3년
又以禮曹言啓曰。臣曹以印信事草記。傳曰知道。印信之如是訛謬。在所釐正。不容抛置之事。自卿曹。更爲指一考據。劃卽草記稟定事。命下矣。取來京各司印跡。考諸法典。參以品數。以禮器尺尺量。則宗廟署社稷署備邊司扈衛廳濬川司忠勳府義禁府吏曹本曹工曹漢城府司憲府左捕廳掌樂院提調尙衣院提調掌苑署提調摠戎廳禁軍別將西所衛將羽林衛將軍資監典醫監宗簿寺郞廳司宰監內資寺司譯院繕工監內醫院掌務官觀象監敎授軍器寺典獄署典牲署司憲府監察西氷庫中學禮賓寺瓦署印信。比之定制。無所差爽。宗親府堂上中樞府堂上敦寧府堂上儀賓府堂上宗簿寺都提調宣惠廳堂上常平廳堂上司僕寺提調司䆃寺提調弘文館藝文館內醫院提調掌樂院郞廳承文院訓鍊院校書館義盈庫觀象監正典設司印信。各加一分。觀象監領事耆老所戶曹堂上。兵曹判書兵曹入直堂上刑曹禁衛大將均役廳堂上郞廳宣惠廳郞廳都摠府司諫院管城將中樞府郞廳奉常寺西部西學東學南學造紙署掌苑署郞廳內弓房廂庫印信。各加二分。長生殿都提調訓鍊大將御營大將春秋館守禦廳禁衛營軍色郞廳餉色郞廳兵曹二軍色郞廳東所衛將北所衛將儀賓府郞廳北部司圃署義興衛紫門監印信。各加三分。宗親府郞廳戶曹別例房郞廳訓鍊都監郞廳御營廳軍色郞廳餉色郞廳兵曹內司郞廳外司郞廳右捕廳內禁衛將兼司僕將司僕寺判官平市署印信。各加四分。長生殿郞廳議政府舍人忠勳府郞廳訓鍊都監都廳工曹郞廳惠民署印信。各加五分。敦寧府郞廳戶曹郞廳印信。各加六分。內侍府印信。加八分。掖庭署中部印信。各一分不足。尙瑞院司䆃寺郞廳印信。各二分不足。繕工監提調印信。三分不足矣。凡大小印信。當初鑄給時。必依法典成出。而似因年久漫漶。改鑄之際。不能一依法制。致有此或大或小之弊。到今雖不得追究其失。當此董正百度。修擧古制之時。莫重印信。決不可以訛謬者。仍循行用。竝依經國大典用印條。一一釐改。至於奉使印信中二品奉使印。一顆外無一相合於法制者。及今番爲賊所偸破之印。事當一體鑄出。別定本曹及工曹勤幹郞廳。使之眼同看檢。卽速鑄成。而隨其各品。以某品奉使之印。篆刻都數。則定以六十顆。其中一品五顆二品七顆三品十五顆四品十五顆五品十顆六品八顆。而訓鍊都監郞廳戶曹郞廳司僕寺內侍府通禮院奉常寺東西籍田東氷庫東西活人署軍器寺別造廳糧餉廳能麽兒廳繕工監及九營繕等司之行用奉使印信。事體所在。尤極不當。此亦各以其本衙門之稱號。篆刻鑄印以給。成均館堂上司僕寺郞廳尙衣院郞廳司饔院養賢庫南部衛將所內贍寺濟用監廣興倉內需司南所衛將長興庫東部等司。印跡之漫漶莫辨字劃者。一倂改鑄。其舊印及各司行用奉使印。隨卽削篆。取用於改鑄之時。恐合事宜。敢此仰稟。傳曰。事係更張。亦屬鉅役。有難徑先裁處。此草記明日次對時。就議大臣。稟處。
정조 3년
鄭民始。以吏曹言啓曰。兵曹佐郞崔顯重。受由過限未上來。依例改差。何如。傳曰。允。
정조 3년
李得臣。以訓鍊都監言啓曰。北漢西門外近處。中虎一頭捉得。封進之意。敢啓。傳曰。令本營門施賞。
정조 3년
又以御營廳言啓曰。惠化門外城北屯近處。中虎一頭捉得。封進之意。敢啓。傳曰。令本營門施賞。
정조 3년
徐有防。以禁府言啓曰。日寒若此。禁府時囚中捧供未議處者。以草記照律放送事。命下矣。時囚罪人李敬一段。刑曹啓目內。定配罪人洪啓材。到配屬耳。逃入京中。敢以其妻之名。粧撰爲說。替呈上言。至煩天聽。究其情狀。萬萬痛駭。而配所官之常時不能檢飭。使莫重編配罪人。有此逃躱上言之擧者。亦極駭然。當該配所官。令該府拿問處之罪。取考律文。則大明律徒流人逃條。有曰。主守及押解人。不覺失囚者一名。杖六十。百日內。能自捕得或他人捕得。皆免罪。不應爲條。有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條。有曰。犯枉法受贓外。笞杖竝收贖矣。李敬一。笞四十收贖。附過放送。何如。傳曰。允。如有功議。各減一等。
정조 3년
又以義禁府言啓曰。司諫李行源。禁推傳旨。啓下矣。李行源。時在京畿陽智地云。依例發遣府羅將。拿來。何如。傳曰。日寒如此。分揀。可也。
정조 3년
掌令申致權啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻絶島定配。請李璟韓後良金默行兪纘柱金奎五。竝令王府。設鞫嚴問。究覈得情。答府曰。不允。措辭見上
정조 3년
敎開城留守宋文載書。王若曰。舊都重管轄之任。地望竝尊。公朝揀保釐之才。廟議咸屬。玆頒如綍之旨。庸侈仗鉞之行。惟卿。愷悌之姿。沖挹其志。斷斷兮若無技。身則持以恬約。謹愼之風。恂恂然似不言。跡常斂於名利紛華之地。分符萊府。幾播廉簡之聲。按臬咸關。夙著撫摩之績。旣望實之俱備。宜歷試之是先。眷玆勝國之遺墟。卽我分司之重鎭。潮通沁水。地利類殽洛之交。路接箕城。物貨擅吳蜀之富。武力是競。士有超距引强之材。服飾相誇。俗尙衣輕策肥之習。惟其緩急之足恃。必須撫禦之得人。玆授卿以開城府留守兼管理使。卿其祗服寵章。益殫乃力。鍊兵卒而飭械。益鞏上都之藩籬。修城隍而峙糇糧。克壯西門之鎖鑰。冠蓋相望於道路。毋使供億之煩民。商賈皆藏於市廛。宜念錢幣之生蠹。御衆則必也濟以寬裕。莅事則在乎挈其綱維。於戲。惟乃祖昔莅玆邦。尙傳憇棠之咏。伊賢孫復遵遺制。詎無式穀之譽。故玆敎示。想宜知悉。修撰朴天行製進
정조 3년
金勉柱。以義禁府言啓曰。李敬一。笞四十收贖。付過放送草記批旨內。如有功議。各減一等事。命下矣。李敬一祖弘佐。揚武原從功臣云。功減一等。笞三十收贖。放送之意。敢啓。傳曰。知道。
정조 3년
己亥十一月初三日辰時。上御誠正閣。禮房承旨入侍時。右副承旨徐有防。假注書徐鼎修。記事官金健修鄭東浚。以次進伏訖。上命書傳敎曰。雖因誤傳之致。旣有定式。則詣閤承旨之無端下去。事未前聞。失職非細。左副承旨金文淳。從重推考。又命書傳敎曰。日寒若此。禁府時囚中捧供末議處者。以草記照律放送。以訓鍊都監御營廳捉虎草記。命書傳敎曰。城內若有虎患。使之搜捕。則各該營。欲免不卽捉納之罪。散布軍人。雖於數十里百餘里內外。惟以捉納。爲免罪之計。纔至數日則輒捉一虎以納而止。無論此虎彼虎。爲民除害則一也。固亦無傷。而此有不然者。三營軍卒之散往各處之時。貽弊村閭。害及鷄犬。此必然之勢也。然則軍人之害。甚於猛虎。又非可悶之甚乎。此後城內虎入而見逸者。只驅於城闉近處。切勿以捉虎軍。發送遠地。以貽小民之弊事。各營知悉。上曰。各軍門之名以逐虎。散出鄕谷。邑弊非常云。可悶。有防曰。然矣。上曰。虎入城內。則只逐於城外近處。則可也。必往遠處捕捉。則怪矣。命退。諸臣以次退出。
정조 3년
己亥十一月初三日巳時。上御誠正閣。領府事開城留守入侍時。領府事金尙喆。開城留守宋文載。同副承旨李義弼。假注書徐鼎修。記事官金健修鄭東浚。以次進伏訖。尙喆曰。伏聞聖體有感候之漸云。伏未知近間若何。上曰。快差矣。尙喆曰。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。卿之所愼。近則何如。尙喆曰。臣之賤疾適苦。未卽反面。惶悚何言。而伏聞有上候。竭蹶入來矣。再明日有展拜之命。而近日日氣極寒。此時勞動。實爲可悶矣。上曰。今則快差矣。上曰。卿則近來連爲安養乎。尙喆曰。伏蒙聖恩。至於原任所行之事。亦爲得免。惶感之極。不知所達。命尙喆先退。上曰。松留進前。文載進伏。上曰。松都。保障之地也。所重自別。必須勉㫋爲之。可也。文載曰。敢不殫竭爲之乎。上曰。從速辭朝。可也。命文載先退。命書傳敎曰。次對明日爲之。以明日常參經筵。取稟。命書傳敎曰。朝講爲之。命退。諸臣以次退出。
정조 3년
己亥十一月初三日申時。上御誠正閣。前平安監司入侍時。前平安監使金鍾秀。右副承旨徐有防。假注書徐鼎修。記事官徐龍輔鄭東浚。以次進伏訖。上謂鍾秀曰。久不見卿矣。聞其間經重病云。今則何如。鍾秀曰。尙未快差矣。上曰。神觀則未甚瘦敗。不至如所聞之慮念。可幸。鍾秀曰。諸症則雖減。而尙無蘇完之望矣。上曰。當初病祟。緣何而至於重劇耶。前年下去時。予有贐章矣。果能不負所戒乎。鍾秀曰。果未免不能如戒之嘆矣。上曰。奉老親善爲往來。是可幸也。鍾秀曰。伏蒙聖恩。備盡榮養。九耋老母。無事回來。下情感幸。何可盡達。鍾秀曰。臣前年下去時。以早晩宗社之慶。顒祝以過矣。國家不幸。今無所望矣。惶恐則深。而旣有耿耿所懷。故敢此仰達矣。殿下春秋鼎盛。而若一年二年如此而過。則豈不悶迫乎。伏未知聖意將何以爲之。而目今所急者。惟廣儲之道矣。上曰。予豈不自量。而一猶過矣。豈可再乎。雖有祖宗朝已行之故事。而此亦難處矣。抑其次道理則未嘗不留意耳。鍾秀曰。祖宗朝以來。多有如此之事矣。上曰。年前之擧。亦出於不得已而然矣。鍾秀曰。廣儲之道。實爲日急一日矣。鍾秀曰。其間奉朝賀之致仕。大體則可謂勇退。而於國事。實多可悶。上曰。此亦不得已而然矣。上曰。關西亦爲豐年乎。鍾秀曰。快爲免歉。民事誠多幸矣。上曰。有弊瘼之可言者乎。鍾秀曰。雖有可達者。而病餘氣喘。未敢陳達。大體江界蔘除給事。誠大幸矣。上曰。頃者狀啓之事。今果收殺乎。鍾秀曰。猶未收殺而指徵無地。可悶。貿銀錢見縮。幾爲十萬兩。而前道臣所捧。爲萬兩。臣亦僅捧萬兩。而今則竭盡無可捧之勢矣。鍾秀曰。臣於積違之餘。爲覲耿光。扶曳入來。而方欲卽爲呈辭而出去計矣。當此國勢孤危之時。奉朝賀保護之功旣大。而且與凶徒角立之人也。此人一去。則彼輩不無躑躅之慮。此等處。亟加聖意焉。致仕之如是急劇。固未知聖意之何如。而向來臣以承旨。廬次入侍時下敎。至今莊誦而不忘矣。伏望毋忘在莒之時焉。上曰。今番事。自有商量。非特爲自家地也。予之信義。豈或少變。而蓋欲終始保全之計而然也。鍾秀曰。雖未知聖意。而卽今朝象。姑無止泊處。是甚可悶矣。上曰。卿以躑躅防患爲言。而此等處折衷得宜。甚難矣。鍾秀曰。今則實不無深慮。而上下若以公心爲之。則好矣。自上必於此等處。益加照察焉。上曰。予甚聾瞽。安得無微不燭乎。鍾秀曰。皆莫逃於聖鑑矣。上曰。今日以後則尤有望於如卿吾黨之士矣。命退。諸臣以次退出。
정조 3년
行都承旨鄭民始坐。行左承旨李鎭衡在外。右承旨李得臣坐。左副承旨徐有防坐直。右副承旨李義弼坐。同副承旨金勉柱坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
徐有防啓曰。明日常參經筵。景慕宮冬享祭齋戒相値。視事。頉稟。傳曰。知道。
정조 3년
又啓曰。大司諫徐有元牌不進。罷職傳旨。今方捧入。而今日朝講。諫院無進參之員。司諫李東郁。正言李濟萬。卽爲牌招。何如。傳曰。允。
정조 3년
傳于金勉柱曰。禮房承旨入侍。
정조 3년
備邊司薦望。以金魯鎭爲開城留守。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。左副承旨徐有防進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以趙尙鎭爲校理。李命勳爲副修撰。李衍祥爲判尹。尹行元爲兵曹佐郞。開城留守。金魯鎭單付。
정조 3년
兵批。兼判書洪樂性病。參判李普行病。參議兪恒柱入直進。參知李亨元病。同副承旨金勉柱進。副護軍李行源。副司直洪檢金文淳洪明浩趙鼎鎭。副司果趙尙鎭尹尙東單付。
정조 3년
傳于鄭民始曰。星州牧使。口傳差出。
정조 3년
吏曹口傳政事。以南鶴聞爲星州牧使。
정조 3년
以大司諫徐有元牌不進罷職傳旨。傳于徐有防曰。只推。
정조 3년
以司諫李東郁牌不進罷職傳旨。又傳于曰。只推。
정조 3년
傳于李義弼曰。同副承旨牌去來。催促。
정조 3년
鄭民始啓曰。明日景慕宮展拜時。承旨不可不備員。行左承旨李鎭衡。未及交龜。不得上來。合有變通之道。何以爲之。敢稟。傳曰。俄聞今明間入來云。上來與否知入。如已上來。明日動駕前。使之交龜。先隨駕後謝恩。
정조 3년
金勉柱。以訓鍊都監言啓曰。捉虎賞。令本營施賞事。判下矣。捉虎將領軍將。各黑三升二匹。木綿二匹。布子一匹。先殺砲手。黑三升一匹。木綿二匹。布子一匹。再殺砲手。黑三升一匹。木綿二匹。三殺砲手。木綿一匹。布子一匹。依例施賞之意。敢啓。傳曰。知道。昨日傳敎旣諭。今日筵中。亦有下敎。而此後。城內有虎患之時。反以昨今云然之敎爲幸。城外近處。或不勤捕捉。或不卽捕捉。則是救弊生弊。大將烏得無罰。愓念擧行。
정조 3년
又以御營廳言啓曰。明日景慕宮展拜時。依節目集春營入直軍三十名。領軍把摠李東弼。哨官張宅基率領。設布帳外排立。東營入直軍三十名。入直把摠趙宅鎭。哨官李貞圭率領。宮大門外把守。而解嚴後還入直間。集春營哨官林致秀。東營哨官李景佐。代直之意。敢啓。傳曰。知道。
정조 3년
同副承旨金勉柱疏曰。伏以臣。百不猶人。一無可取。而幸際昌辰。猥蒙殊知於聖明。拔之釋褐之初。置諸簪筆之列。慈覆之拂拭之。臣之頂踵毛髮。皆殿下之所賜。非臣之所有也。臣由是感激受恩。入則唯思奔走。出則只有涕泣而已。向者玉署銀臺之命。聯翩於數旬之內。臣始則當皇。終焉怵愓。殆不知措躬之所也。惟以史事未修。幸蒙恩遞。修史過限。致勤飭敎。方切悚蹙。恭俟嚴勘。不意銀臺新命。又降於此際。在臣分義。固當不暇他顧。竭蹶趨承。而臣於援例之外。又有所難進者。日前儒臣李儒慶之疏。以中批之漸。有所仰陳。第其爲言。似是浮說。雖不指的某某。因言旋省。專着於臣身者然。噫。若論中批寵擢。則復豈有如臣之荐蒙誤恩者哉。自七品而直至三品緋玉之班者。漢之太中以後。似應更無也。臣亦當感而不知感。切自訝惑。莫究所以。況彼儒臣之誠心愛君者。安得無此言於聖明之前哉。臣自有成命以來。夙夜訟愆。深切歎恨者。以臣不肖。不能圖報其萬一。反致貽累於聖德也。臣罪至此。尤無所容。撫躬惶恧。只切隕越。召牌之下。承膺無路。屢犯違傲。冒陳短章。伏乞天地父母。特垂諒察。亟遞臣新授之職。以謝人言。仍治臣逋慢之罪。以肅朝綱。千萬幸甚。答曰。省疏具悉。辭何過也。堂疏。況非指的者乎。爾其勿辭。從速察職。
정조 3년
大司憲趙時俊。掌令申致權。持平沈樂洙尹得孚。副校理李儒慶。正言李濟萬。修撰嚴思晩朴天行啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
大司憲趙時俊。掌令申致權。持平沈樂洙尹得孚。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡會遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬竝命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範星。依律處斷。請柒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。依律處斷。請鎭海縣定配罪人埏。亟命王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快正王章。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥籍之典。答院曰。不允。措辭見上
정조 3년
己亥十一月初四日卯時。上御誠正閣。禮房承旨入侍時。左副承旨徐有防。假注書徐鼎修。記事官徐龍輔鄭東浚以次進伏訖。上命書傳敎曰。朝講時刻。以辰初初刻爲之。又命書傳敎曰。史草已盡修納。些少所餘。亦已畢修云。則夜中三牌何爲而連事違召乎。目下所執之處義情勢。雖未知何居。而揆以朝體。極爲寒心。設有某般難進之端。屢召屢違。抑云足伸廉隅。如是逡巡。徒損紀綱。同副承旨金勉柱。爲先從重推考。見今天色向曙。賓筵時刻迫頭。身爲該房。尤焉敢一味偃處。自本院另加嚴飭。催促仕進。命退。諸臣以次退出。
정조 3년
己亥十一月初四日未時。上御誠正閣。都承旨入侍時。行都承旨鄭民始。假注書徐鼎修。記事官徐龍輔鄭東浚以次進伏訖。民始曰。因大司成所奏。秋等學製。不爲設行與否査考。則秋等則已爲設行。所不設行者。卽夏等。而其時以仁明園葬前。各司多不開坐。故學製亦不得設行云。大司成之誤認徑稟。不可無警。推考。何如。上曰。依爲之。然則與無端不爲有異。冬等前先試夏等事。分付。可也。出擧條上命書傳敎曰。景慕宮四享祭祭官。每以文臣一品塡差之故。當品可擬者乏少。每患疊差。宗親儀賓正一品。纔令通融塡差。則文臣宜無異同。此後大臣外正一品。亦爲通融塡差。本廟祭官。豈循常例。雖藥院之臣。掌兵之官。勿拘差塡。必也擇擬事。分付。上曰。新除授開城留守。催促辭朝。出榻敎命退。諸臣以次退出。
정조 3년
己亥十一月初四日申時。上御誠正閣。同副承旨入侍時。同副承旨金勉柱。假注書徐鼎修。記事官徐龍輔鄭東浚以次進伏訖。上曰。史草。盡爲修整乎。勉柱曰。姑未了當矣。上曰。古人有一歲中超遷。至太中大夫之語矣。今於承旨。猶可謂彷彿耶。命書傳敎曰。因獻納趙錫穆及大司憲趙時俊疏。戊戌舊還近百萬石之一時督捧。誠有小民難支之弊。不但瘡痍甫完。不忍催科。朝因都憲所奏。又考備局舊還分俵前例。十年之間。最豐歲所分排者。厥數多不過十六萬石。小者爲十一萬石十萬石。則設令今年雖是屢豐之餘。以此近百萬石舊還。沒收分排。使之當年內準捧。實是不忍人之政也。無於古之例也。俄於賓對覆奏時。惜乎大臣之意。不及於此也。以此意。使大臣知悉。就此戊戌舊還近百萬石中。略綽磨鍊。減數停當後。大臣與有司堂上。明日還宮後登對。稟處。命退。諸臣以次退出。
정조 3년
己亥十一月初四日初更。上御誠正閣。坐直承旨入侍時。同副承旨金勉柱。假注書徐鼎修。記事官徐龍輔鄭東浚以次進伏訖。上曰。禮房承旨持祭報府。入侍。出榻敎左副承旨徐有防進伏。命書傳敎曰。發遣吏郞。明日景慕宮冬享祭齋官淸齋與否。摘奸以來。又命書傳敎曰。近日宿衛。固當十分嚴束。而身爲武藝別監。至於闕直之境。問名先汰。令訓局。從重決棍。自中掌務稱號人。撓護本事人。令兵曹。決棍五度。命退。諸臣以次退出。
정조 3년
金勉柱啓曰。今日親押後擧動時。兵曹判書當爲進參。而謂以呈辭受由。不爲入來。兵曹判書洪樂性。卽爲牌招。何如。傳曰。允。
정조 3년
徐有防啓曰。大司憲趙時俊呈辭。執義兪彦鏶。掌令金鍾厚在外。掌令申致權。持平沈樂洙尹得孚呈辭。今日以監察茶時之意。敢啓。傳曰。知道。
정조 3년
傳于徐有防曰。出宮時刻。以辰正初刻爲之。
정조 3년
傳于金勉柱曰。侍衛軍兵毛具。
정조 3년
徐有防啓曰。卽者。吏曹假郞廳來言。因禮曹草記。孝徽宮冬享祭時守奉官有闕。代令該曹。口傳差出事。允下矣。判書宋德相在外未肅拜。不得擧行云。何以爲之。敢稟。傳曰。令行公次堂擧行。
정조 3년
吏批。判書宋德相在外未肅拜。參判兪彦鎬陳疏下鄕。參議鄭元始進。左副承旨徐有防進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。又啓曰。玉堂闕員。今當差出。而擬望之人乏少。外任竝擬。何如。傳曰。允。以趙尙鎭爲副應敎。李在簡爲禮曹參判。李得祥爲加平郡守。恩信君禛贈顯祿贈職事。承傳。訓鍊都監提調金鍾秀。禁衛營提調金鍾秀。御營提調金鍾秀單付。
정조 3년
備忘記。恩信君議諡有命。玉堂東璧不可不備。政官卽爲牌招。開政差出。
정조 3년
備忘記。恩信君贈諡日。遣承旨致祭。令該曹卜日擧行。
정조 3년
備忘記。恩信君墓移窆事。方欲下敎。而更又思之。卒職之品。未到一品。以此品用此禮。亦甚苟簡。且此不係於遷葬遲速。卽令該曹。宗親品中以極品追贈。而易名之典。亦未遑焉。亦令弘文館。不待諡狀。斯速議諡。
정조 3년
備忘記。自島中返櫬之後。所占山地。極其淺薄。每念及此。如噎在中。何嘗一日暫忘于心也。土品厚薄。猶屬風水。雖未知立見之利害。至於葬禮。又甚草草。不得備儀。尤是予不堪惻傷之情處。俄又聞之。本家果然。旣聞之後。何可踰日。以此意令該曹知悉。待開春當自內因更占山地。欲命移窆。故恩信君墓遷葬時禮葬等節。勿拘前例。亦勿用王孫禮。依當宁同氣葬禮擧行事。考例草記。稟處。
정조 3년
傳于金勉柱曰。初仕外盡爲差出。
정조 3년
吏批。再政。以李義翊爲戶曹參判。朴祐源爲工曹參議。李枰爲敦寧都正。鄭尙淳爲司䆃提調。李衍祥爲司譯提調。李鎭衡爲典設提調。金鍾秀爲同成均。李普行爲同春秋。金鍾秀爲軍器提調。洪彦喆爲宗簿正。金成鎭爲孝徽宮守奉官。蔡濟恭爲藝文提學。
정조 3년
兵曹口傳政事。副司直李在簡。
정조 3년
備忘記。書房色司鑰金壽完。弓房司鑰白景炫。司謁李漢昌。竝排設司鑰除授。前奎章閣書吏白成彩。弓房司鑰除授。排設司鑰白景炫。司謁使之兼察。
정조 3년
傳于金勉柱曰。此時本兵。不可久曠。新除授兵曹判書金鍾秀。斯速上來事。下諭。
정조 3년
傳于李得臣曰。諸司豫備。
정조 3년
徐有防啓曰。領府事金尙喆。依下敎來待矣。傳曰。入侍。
정조 3년
金勉柱啓曰。領議政徐明善。左議政洪樂純。有司堂上金華鎭鄭民始李普行。依下敎來待矣。傳曰。入侍。
정조 3년
徐有防。以禮曹言啓曰。卽接孝徽宮守奉官所報。則今初八日冬享祭時兩官。當爲備員參祀。而守奉官一員有闕未差。卽速變通云。守奉官有闕代。卽令該曹。口傳差出。以爲備員將事之地。何如。傳曰。允。
정조 3년
金勉柱。以兵曹言啓曰。依下敎武藝別監等處。饒氣之意。敢啓。傳曰。知道。
정조 3년
李得臣。以刑曹言啓曰。排設房司鑰等。一倂汰去。令攸司。從重科治事。命下矣。司鑰林興壽太命喆。爲先嚴囚。其中姜世重。曾經司卷。移義禁府處之。何如。傳曰。允。
정조 3년
金勉柱。以義禁府言啓曰。因刑曹啓辭。司鑰姜世重。曾經司卷。移本府處之事。允下矣。姜世重。今方待命。卽爲拿囚之意。敢啓。傳曰。日寒若此。分揀放送。
정조 3년
己亥十一月初五日辰時。上詣景慕宮。擧動入侍時。行都承旨鄭民始。右承旨李得臣。左副承旨徐有防。右副承旨李義弼。同副承旨金勉柱。假注書李錫夏徐鼎修。記事官徐龍輔鄭東浚以次侍立訖。上具翼善冠袞龍袍。乘輿出賓陽門。詣明政殿月臺。降輿就浴位。跪。親押香祝。仍爲親傳訖。上詣祗迎所。上曰。傳香後祗迎板位。初不排設。極爲駿然矣。禮房承旨。何不申飭乎。禮房承旨徐有防。從重推考。可也。得臣曰。今日親傳香時祗迎位板。初不排設。以致臨時窘速之境。事甚駭然。當該司鑰。從重推考。何如。上曰。汰去。可也。出擧條有防曰。今日祗迎時。凡干擧行之全不成樣。固是臣不善檢飭之罪。誠不勝惶恐。而至於殿座處所之板位。乃敢推移排設於祗迎處所者。事極無嚴。萬萬痛駭。論其罪狀。不可以只汰其任而止。當該排設司鑰。竝令攸司。從重科罪。何如。上曰。依爲之。出擧條上祗迎後仍乘輿。由月覲門。入日瞻門。詣景慕宮。勉柱曰。今日殿座時。行副司直金孝大。以別雲劍。晩始來到。以至於未及侍衛。事體所在。誠極未安。推考。何如。上曰。依爲之。出擧條上至宮門降轎。入就神門外板位。行禮。仍詣殿內奉審後還齋室。改具遠遊冠絳紗袍。出齋室。詣省器位。省器訖。詣省牲位。省牲後。上還齋室。改具翼善冠袞龍袍。出詣神門外肄儀所板位。上曰。諸執事以次整齊。上曰。肄儀樂章。本止一成。今番則旣不行親祭。肄儀時樂章三成。如儀爲之。凡諸節次。無或雜亂。濟濟擧行。可也。肄儀畢。上還齋室。命書傳敎曰。大而宿衛將士。小而鹵簿節次。今則當不關於兵判。其職旣緊且重矣。況今日展拜。雖不具法駕。由輦路。而押祝傳香。係是大殿座也。省牲省器。又是大典禮也。然而侍衛錯糅。無統率之人。闕門不啓。無誰何之所。揆以體禮。寧有如許事面。雖未知病勢加減之如何。而召牌之下。果有難强之狀。則縱難進身於闕庭矣。至若來俟門外。又何爲而不爲。更思之。猶與無端不參有異。雖不遽施重譴。病旣如許。則亦難一向羈縻。由公由私。合有變通之道。兵曹判書洪樂性遞差。又命書傳敎曰。本兵之長。不容暫曠。行副司直金鍾秀。兵曹判書除授。上曰。新除授兵曹判書。待下批牌招。傳授命召。先隨駕後謝恩。出榻敎上還出齋室。乘輿還宮。由日瞻門。入月覲門。上曰。大臣有司堂上入侍時。領府事同爲入侍事。遣史官傳諭。出榻敎上還內。諸臣以次退出。
정조 3년
己亥十一月初五日未時。上御誠正閣。時原任大臣備局有司堂上入侍時。領府事金尙喆。領議政徐命善。左議政洪樂純。戶曹判書金華鎭。行都承旨鄭民始。兵曹參判李普行。同副承旨金勉柱。假注書徐鼎修。記事官金健修鄭東浚以次進伏訖。尙喆進前曰。日寒如此。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。卿等之所見。蓋以昨日所議而然也。備局分俵前例。已爲溯考。則甲午年分俵。亦不過十一萬石矣。今年雖云小豐。而十年來所無之事。今年卒然以四十萬餘石。一時督捧。則豈不可悶乎。幸而來年又豐。則今年捧十萬石。明年捧十萬石。次次捧之。則豈不爲好乎。命善曰。前年嶺南停捧之多。近來所無。故道臣至有移錢之議云矣。來年不幸而年事不登。又有國穀所費之處。則將何以措手乎。樂純曰。聖敎誠至當。而如是議論。徒爲無益。設令道臣。抄出最甚處而上之。則好矣。上曰。屢年凶歉之餘。今年幸而免歉。蔀屋小民。擧望有樂歲之歡。而今又卒然以此數督捧。則其景色。當如何。命善曰。嶺伯亦以爲四十萬石。足可捧納。故如是矣。華鎭曰。嶺南今年年事。大體則不如初料云矣。以此量宜作減。誠好矣。而還穀捧上。所以爲嗣歲之備也。目今穀簿之朽然。誠亦可悶矣。民始曰。聖敎以無於前之例。爲重難。而前年停捧。幾至五十萬石。則此亦無前之事也。然則今年欲捧四十萬石者。亦或無怪矣。樂純曰。聖意誠好矣。四十萬石。設或分俵。畢竟則等是未捧矣。然則無寧先爲量減。而申飭道臣。俾有實效之地。則好矣。上曰。前嶺伯入侍。命書傳敎曰。事雖疎漏。意在爲民。飭亦可謂行矣。慶尙前監司李在簡敍用。有下詢事。令該曹。口傳付軍職。使之入侍。前慶尙監司李在簡進伏。上曰。不見。已經歲矣。其間果爲安過否。在簡曰。伏蒙聖恩。得以好過矣。上曰。本道年事。今年則。何如。在簡曰。大體則可謂豐年矣。上曰。前年年事。則果何如耶。在簡曰。前年則可謂慘凶。而乙丙年以後初有云矣。上曰。然則昨年必多餓殍之患矣。在簡曰。設賑之邑。則果不至有此患矣。上曰。嶺南舊還四十九萬石。而歷考十年間分俵之數。則多不過十六萬石。而或有十一萬十萬石分俵之例矣。今此屢歉之餘。生民瘡痍。尙未蘇起。而今以四十九萬石之還。猝然督捧。則豈不重難乎。雖停三分之一。猶不下三十萬石。則哀彼殘民。何以支堪乎。卿則必有所見。悉爲陳達。可也。在簡曰。四十萬石。設令分俵徵納。畢竟則似當準捧矣。上曰。旣難準捧。則先爲減量。亦何妨乎。在簡曰。歲末停捧。亦是不得已之事。則豫先停減。未知如何矣。然而自古舊還。本無盡捧之例矣。上曰。此是前例之所無。故予所以持難矣。上曰。目下民情。何如。在簡曰。民情則果以停減爲望。而今若限三分一停退。則稍可鎭安矣。尙喆曰。此道臣。常以爲三十萬石。庶可捧之云矣。上曰。然則嶺南。限十萬石捧之。何如。華鎭曰。如此則太減矣。而民情則必大悅矣。上曰。予意蓋以此乃前例之所無者。而爲重難矣。新還舊還。一時徵捧。則民何以息肩乎。思之及此。實有所不忍矣。命善曰。聖敎實爲感歎矣。上曰。前道臣之意。何如。在簡曰。若捧十萬石。則民必大以爲幸矣。上曰。如此而若有嗣歲之憂。則此亦重難。故問之矣。在簡曰。數三萬石之加減。別無所關係矣。上曰。然則以十六萬石亭當。無妨乎。卿等。各別商量而爲之。可也。命善曰。臣伏奉昨日所下傳敎。曲軫小民催科之苦。較考近年排還之數。至有略綽停當。減數稟處之命。察眉之深仁。若保之德意。出自特恩。溢於辭表。臣之前後所奏。雖爲穀簿之縮。嗣歲之慮。而今於聖敎諄複之下。自不覺感頌欽歎之至。諸道昨年未捧還穀。依甲午舊還分俵之數。磨鍊減捧。其餘。許令停退。而分排之際。吏緣爲奸。强鄕獨受其利。殘民未蒙實惠。又或有已捧之穀。稱以未捧。幻弄文書。混入停減之弊。今番則道臣嚴飭守令。守令親執擧行。俾令奸弊莫售。惠澤遍究之意。措辭行會。何如。上曰。左相之意。何如。樂純曰。聖上懷保之德意。藹然若陽春之噓。臣等。何敢不奉承而宣布乎。從分數許令停退。而吏緣爲奸之弊。誠如領相所奏。此則嚴飭道臣。使各邑守令。親執還案。各別査究。勿委吏手。俾有實惠。則蔀屋小民。咸被聖化矣。上曰。備堂之意。何如。華鎭曰。今此停退之命。寔出恤民之德意。不勝欽頌。而在嶺民。尤爲大惠矣。民始曰。還穀之一番停退。便稱舊還。通融前後之未捧者。分數分排。自是近例。而昨年未捧之區別盡捧者。以其停退之最多。爲此不得已之擧也。聖敎中創出無前之規。或慮小民之重困者。皆出於軫恤元元之聖意。不勝欽仰。而臣等之持疑者。穀簿漸縮。或有嗣歲之慮故矣。上曰。嶺南前道臣之意。何如。在簡曰。昨年舊還。旣減三分之一。在嶺民。實爲莫大之惠。而又有此分數停退之命。恤民之聖意。不勝欽仰。而臣意則酌定石數。使道臣得以闊狹。似好矣。上曰。依爲之。出擧條上謂在簡曰。本道弊瘼。有可達者乎。在簡曰。臣於頃日狀聞中。以驛馬減額事仰請。旣有置之之命。又此煩陳。極知惶悚。而卜馬之過多。實爲嶺南諸驛之巨弊。非但位土永頉之無以給代。欲救驛弊。則莫如減卜馬之最爲無弊。更爲下詢大臣而處之。何如。上曰。大臣之意。何如。命善曰。臣頃於覆奏時。以許施之意仰達。而及承聖敎。誠爲至當。故不敢更有所稟矣。今前道臣之言。又如此。姑令減數。待驛弊之稍蘇。更爲復舊。恐合於隨時通變之道矣。樂純曰。臣於此事。別無他見矣。上曰。戶判旣經本道道臣。如有所見。陳達。可也。華鎭曰。驛弊旣如此。且無位土加給之道。則減其馬額之外。恐無他策矣。上曰。更令新道臣。出意見論理狀聞。可也。出擧條命在簡先退。民始曰。臣適登筵席。以尙方事。有可達者矣。本院進排中白玉圭黈纊珠等屬。今無見存餘件。此非可以臨時辦得者也。不可不豫爲求置。今番燕行時貿來。似好矣。上曰。玉圭則內有餘件。不必買矣。華鎭曰。臣於尙方事。旣有言端。敢此仰達矣。各司會計。無不朔報於臣曹。而獨尙方無此規。故用遺在。無以憑知。雖不可逐朔修報。若於歲末。謄報本院遺在之數。則似或有相關之效。下詢提調而處之。何如。上曰。該院提調今適入侍。提調之意。何如。民始曰。臣非公事提調。本院事。雖未詳知。而但貢物各種之數爻。旣在於戶曹。造成物種之數爻。又報於戶曹。以所報之數。較諸所在之數。則其不用元貢而濫報與否。似不待朔報歲報而可以知之矣。上曰。卿旣詳知之。與戶判。往復消詳。從便擧行。可也。出擧條命退。諸臣以次退出。
정조 3년
己亥十一月初五日初更。上御誠正閣。禮房承旨入侍時。左副承旨徐有防。假注書徐鼎修。記事官金健修鄭東浚以次進伏訖。上命書傳敎曰。今見畿伯狀啓。放逐罪人朴宗德身死云。所坐之事。元不干於難赦。厥弟先已蒙宥。則兄豈獨否。而以其罪輕之致。未及放釋而然。殊可惻也。罪名蕩滌事。分付該府該曹。命有防讀奏訖。命退。諸臣以次退出。
정조 3년
行都承旨鄭民始坐。行左承旨李鎭衡在外。右承旨徐有防坐直。左副承旨金夏材未肅拜。右副承旨金勉柱坐直。同副承旨宋載經在外。注書二員未差。假注書李錫夏仕徐鼎修仕直。事變假注書柳光澺仕。
정조 3년
傳于鄭民始曰。開城留守留待。
정조 3년
傳于鄭民始曰。右副承旨批下。牌招察任。
정조 3년
承旨前望單子入之。黃㝡彦李文源落點。
정조 3년
傳于徐有防曰。新除授承旨。牌招察任。
정조 3년
承旨前望單子入之。金夏材姜潤落點。
정조 3년
傳于鄭民始曰。新除授承旨。牌招察任。
정조 3년
承旨前望單子入之。宋載經落點。
정조 3년
傳于金勉柱曰。旣非大罪。又非當該。前司鑰姜世重。書房色司鑰除授。
정조 3년
又傳于曰。今日留門宣傳官事。大關後弊。宣傳官具縉。拿處。
정조 3년
徐有防。以內醫院官員。以都提調提調意啓曰。年例各殿進上臘藥所入。牛黃七十八部四分。麝香一百五十六部二分及丙申新定式加進上所入。牛黃二十二部三分。麝香二十六部三分。合牛黃一百部七分。合麝香一百八十二部五分。竝令戶曹宣惠廳進排。何如。傳曰。允。
정조 3년
金勉柱。以兵曹言啓曰。依傳敎武藝別監掌務別監韓德才金鼎煥。掩護本事。別監趙漢圭等。各決棍五度之意。敢啓。傳曰。知道。
정조 3년
又以訓鍊都監言啓曰。依傳敎闕直武藝別監趙漢圭。從重決棍二十度之意。敢啓。傳曰。知道。昨日又有李福運稱名武藝別監。肆酒街路。不參侍衛之擧。當此團束不實之時。況以新差之徒。如是作弊。則其所懲後之道。尤不可不十分操切。以其時數多擬望之致。此等人之伴入。亦或無怪。卿則姑不論罪。而此後則除尋常。另加擇擬。李福運。從重決棍汰去。與趙漢圭之代。今日內擬入。可也。
정조 3년
又以訓鍊都監言啓曰。依傳敎肆酒街路。不參侍衛武藝別監李福運。從重決棍二十度之意。敢啓。傳曰。知道。
정조 3년
又以義禁府言啓曰。放逐罪人朴宗德。罪名蕩滌事。命下矣。罪案中蕩滌之意。敢啓。傳曰。知道。
정조 3년
右承旨李得臣疏曰。伏以臣。國而無狀。家而不肖。辜聖恩而忝所生。特一天地間無所歸之窮人耳。惟我殿下。哀之憐之。始也全保於必死之地。繼又湔拂於衆棄之餘。近密特除。至一至再。恩言鄭重。開釋備至。歷數今古。人臣之得此於君父者。果幾人乎哉。恩私所被。廉防反輕。冒沒承當。殆數旬于玆。重入修門。精神若隔生。屢叨前席。涕淚自然沾袖。此生此恩。報答無階。惟是殫誠竭蹶。抵死奔走。以爲一半塵利之效者。卽臣之矢心也。臣旣矢心。則顧何敢言私。而臣之偏母。爲見臣重着朝衣。自郊入城。寓舍齟齬。日候寒慄。自來痰癖之祟。乘時闖發。食飮頓減。咳喘交劇。委頓床席。症勢彌篤。臣旣早孤。且鮮兄弟。藥餌之惟臣。抉將之惟臣。顧臣情私。可謂悶且迫矣。玆敢略構短章。仰瀆崇聽。伏乞聖慈。俯賜諒察。遞臣之職。以便救護。治臣之罪。以昭法紀。千萬幸甚。省疏具悉。爾其勿辭。救護母病。
정조 3년
右副承旨李義弼疏曰。伏以臣。於日昨講筵。以不陳文義。至被經筵之請推。臣誠不勝瞿然慙悚之至。臣品性遲鈍。學識蔑劣。職在近密。官兼參贊。而當聖上鎭日開講之時。雖或備員登筵。伈伈而進。默默而退。曾無一言半辭仰禆聖學者。此實臣罪。雖非人言。臣固自訟。而至於宰臣所謂無誠云云。臣誠不知其所以也。臣雖無狀。亦有秉彝。前後恩私。與天罔極。則區區願忠之誠。豈後於人。而第臨文强覓。隨衆塞責。乃非誠實底道理。故不得不以無仰對。而今其爲言。直曰無誠。恐非原恕之論也。噫。事君無誠。厥罪惟何。言之者雖甚易。當之者不亦難乎。此莫非臣平日誠信。不能見孚於同朝之致。何敢以問備薄警。晏然自恕也哉。臣於筵退之後。宜卽露章自列。而動駕隔宵。不敢言私。抗顔供職。愧惶尤切。今始冒入文字。略暴危懇。伏乞聖明。俯垂諒察。亟治臣尸職之罪。以警具僚。以謝人言。千萬幸甚。省疏具悉。爾其勿辭。察職。
정조 3년
敎開城留守金魯鎭書。王若曰。眷陪京之重寄。政須撫禦之才。輟亞卿之近班。爰畀保釐之任。寔循僉擧。克殫乃猷。惟卿。以忠厚恬謹之姿。濟周通敏達之識。范淳夫之夙襲家訓。人稱尙書佳兒。張內翰之早闡科名。世推王庭吉士。置之籌司銓部。聲望旣優。試諸畿邑湖藩。績庸且著。自先朝而旣蒙眷遇。逮寡躬而尤篤倚毗。顧玆勝國之舊基。實是留府之重鎭。雄據於海防嶺阨之會。殆若周東都形便。介處於王城箕壤之間。卽同漢三輔密邇。地是五百年霸業之舊。士馬尙强。市連數萬戶民物之繁。商賈所湊。苟非摠制管轄之器。曷堪居留。必得綜核事務之才。乃可振刷。玆授卿以開城府留守兼管理使。卿其毋替隆寄。祗服寵章。假徊翔於分司。莫謂簿領之多暇。贊宥密於兼管。固知責任之不輕。修城隍而歭糇糧。克壯西門之鎖鑰。鍊兵卒而飭器械。益鞏上都之藩籬。於戲。竹橋之遺躅不磨。詎忘培植之道。花潭之舊閭是式。宜思學校之修。故玆敎示。想宜知悉。校理李儒慶製進
정조 3년
己亥十一月初六日午時。上御誠正閣。諸承旨持公事入侍。開城留守追後入侍時。行都承旨鄭民始。左副承旨徐有防。同副承旨金勉柱。假注書李錫夏。記事官金健修鄭東浚以次進伏訖。有防曰。入侍命下之後。下番翰林。未卽來詣。以致座目之遲滯入啓。事體未安。推考警責。何如。上曰。依爲之。出擧條民始讀嶺伯狀。有防讀江原道狀啓。勉柱讀松都江華等狀啓。竝踏下。上曰。開城留守入侍。出榻敎賤臣承命出來。開城留守金魯鎭召入進前。上曰。近日弊瘼。無處無之。而松都尢甚。須勉爲之也。魯鎭曰。臣亦聞之。則松都之淍弊太甚云。以臣空疎之才。恐無堪當之望也。上曰。何日當發行乎。魯鎭曰。今日將離發矣。上曰。開留先退。可也。魯鎭退出。上曰。玉堂。今日議謚乎。民始曰。應敎新差。議謚似爲之矣。上命書右承旨李得臣疏批。仍命書傳敎曰。受由承旨違牌承旨許遞。前望單子入之。又命書傳敎曰。恩信君謚號。本館。自當擧行。而向者因儒賢所奏。使之贈謚者謚狀。果已來到。同爲議謚乎。知入。議謚體重。不可續續爲之。如未來到。自本館另加催促。從速擧行。至於太常合謚。政府署經。稍待齊到。同爲擧行。仍命退。諸臣以次退出。
정조 3년
己亥十一月初六日申時。上御誠正閣。軍士房承旨入侍時。左副承旨金勉柱。假注書徐鼎修。記事官金健修鄭東浚以次進伏訖。上命勉柱讀奏公事訖。命書傳敎曰。在外承旨許遞。前望單子入之。上曰。新除授承旨。待下批牌招察任。命退。諸臣以次退出。
정조 3년
己亥十一月初六日酉時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚以次進伏訖。上命有防讀奏公事。命書義禁府公事判付。命書傳敎曰。在外承旨許遞。前望單子入之。上曰。新除授承旨。待下批牌招察任。命退。諸臣以次退出。
정조 3년
行都承旨鄭民始坐。行左承旨李鎭衡在外。右承旨徐有防坐直。左副承旨李義弼坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
金勉柱啓曰。大司憲趙時俊牌招未下。執義兪彦鏶。掌令金鍾厚在外。掌令申致權。持平沈樂洙尹得孚牌招未下。今日以監察茶時之意。敢啓。傳曰。知道。
정조 3년
金勉柱啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 3년
承旨前望單子入之。任希簡落點。
정조 3년
傳于金勉柱曰。初十日陳賀時侍衛軍兵。一依昨年例擧行。
정조 3년
以右副承旨任希簡牌不進罷職傳旨。傳于金勉柱曰。只推。
정조 3년
以宣傳官具縉囚單子。傳于徐有防曰。分揀放送。
정조 3년
承旨前望單子入之。李義弼落點。
정조 3년
兵曹判書前望單子入之。具允鈺落點。
정조 3년
金勉柱啓曰。兼兵曹判書具允鈺牌不進推考傳旨。今方捧入。而命召傳授。一時爲急。而如是違牌。不卽膺命。事甚未安。更卽牌招。何如。
정조 3년
徐有防。以弘文館言啓曰。召對繼講冊子。尙未稟定。領事處。更爲問議以奏事。命下矣。本館上番副應敎臣趙尙鎭問議事。今日晝仕出去之意。敢啓。傳曰。知道。
정조 3년
金勉柱。以御營廳言啓曰。依下敎去夜本廳巡邏三牌牌將騎士金尙伯處。六曹街上犯夜掖隷之酗酒橫行。不捉委折。嚴査。則以爲發巡後。卽到字內。自六曹街路。巡至舊光化門近處坊曲。捉得犯夜人二名。而掖隷則果未逢着。似或遍巡小路之際。其間過去。未及執捉云。夜禁。何等至嚴。而身爲當牌牌將。不勤行巡。旣未能執促。又不逢着云者。萬萬痛駭。牌將金尙伯。爲先汰去。臣亦不能嚴飭之罪。惶恐待罪。敢啓。傳曰。知道。更觀來頭勤慢。不但牌將而已。竝與卿重勘。以此愓念擧行。卿則姑爲勿待罪。牌將亦何必汰去也。
정조 3년
兵曹判書金鍾秀疏曰。伏以臣。獲蒙聖上曲遂之澤。始旣俯軫情私。許遞藩任。旋又垂念賤疾。卽解天官。到底天恩。感淚自零。擔舁寸進。十有餘日然後。僅抵都門。周歲逖違之餘。五雲入望。寸衷自激。遂敢爲一覲耿光。退塡溝壑之計。王靈所暨。幸免顚踣於文陛。而其尫羸蹣跚。殆成鬼形之狀。不但禁中諸人之所目覩。已被天鑑之所俯燭矣。筵退病添。達曙叫楚之際。屬有懇迫情理。徹告卽發。歸便落席。不省四到矣。忽於夜中。伏奉兵銓新命。繼伏承斯速上來之諭。臣惶恐感激。置身無地。噫嘻此命。奚爲而及於臣也。臣之五朔危疾。不死。天也。眞元一番大脫。衰氣易陷難振。頭眩神昏。如墮烟密。膈滿脚痿。不良行步。時月之內。蓋不可以生人之事責之。而强策撼頓。諸症越加。頑痰塞胸而呼吸難續。外氣乘虛而支節如碎。貼身衾褥。作一僵戶。房戶之內。轉動不得。聞命悶蹙。如添一病。卽宜拚棄死生。進身輦下。以爲首實祈免之地。而欲起還仆。萬無自力之望。坐違召命。若沒省覺。撫躬悲嘆。生不如死。噫本兵重任。本不當暫曠。況近年以來。管轄責任之重。比前尤別。決不容一日委命於草莽。玆不得不疾聲控急。從縣道馳聞。伏乞聖上。亟遞臣職。重勘臣罪。以肅朝綱。以安賤分。千萬之幸。念臣患難喪威。積傷已多。驟躐冥升。過福必災。而年年死疾又如此。先集之霰。理不久長。儻非蒙許長暇。盡分調治。則復起爲人。恐無其望。陳力就列。非所可論。竝乞曲賜矜愍。俾卒天地生成之惠焉。答曰。省疏具悉。授卿此任。爲朝象也。爲世道也。卿之疾如疏所陳。則此時本兵之長。不可虛縻。本職許遞焉。
정조 3년
四學儒生幼學洪樂謙李金宗鉉趙益喆趙學元尹敬鉉具光錫金魯中李相鳳尹崇烈黃載鼎金履淵李明謙李韶會趙學順尹光厚金在岳李儒祜李偉祜李儉祜沈綏鎭徐稷修徐有穀韓樂裕金載璉李輪祥洪益年閔承爀李相鵬李相龍金履喆徐有穡徐萬修沈養眞安植李淑載黃載俊李魯秀李魯謙李義洪姜德恒李鎭宅尹行喆李東益黃履坤安宅心金珏權行彦姜世鷹徐範禮李如獜康宋宅明車亨逵李宗濂朴恩儉李國柱康有信金良喆金樂曾白大藎鄭運躋金思鎭鄭簡丁載孝尹性忠宋翼孫朴敏德洪仁煥尹商說許楠金亨喆李相訥李相沃柳李大初崔雲路尹久東文光秀李穆源李端源趙泰鎭趙基中權襈趙鐄李一源沈纘鎭李箕來尹敬烈權中緯李鼎九李述淵李鼎圭閔景孝南復來金晩淳洪觀燮黃仁純尹常東尹趾東尹華東朴聖浩朴心浩朴致浩朴存浩尹輝東尹起東兪漢良兪老柱兪台柱兪星柱李壽淵洪致榮沈坦之沈冕之金斗榮金祖淳金喆淳黃載恒李溏權箕應權厚應徐有陽徐有陶尹守晩尹守翼南公轍權一性金履騫金斗景尹善養金錫根黃仁緝李澤鎭李疇金志淳李博載尹致猷金在牧李顯遇李普澈徐有鉉李憲祜徐有敏李普泳吳明常兪眞柱李肇源李在淵李潢李興弼洪大榮等疏曰。伏以光啓大東。聖學天成。尊周名義。尙賢重道之誠。迥出百王。師表千古。凡厥含生之倫。孰不欽仰。而臣等。竊伏覩囊者特下手書。先正臣宋時烈墓碑大字。陪臣先生兩本。仍伏念其一則出於殿下尊周之義也。其一則出於殿下尙賢之誠也。此二者。在先正臣。俱是平生大節。而殿下之所以表章於旣歿三世之後者。殆有神明默助。曠感咨嗟。所謂質神天而無愧。將有辭於天下萬世者也。譬如車輪之兩全。體用之相須。則豈可偏廢其一。而有取捨於其間哉。近伏聞墓碑將刻其先生之本。而未得竝樹陪臣之本。則使殿下旣下之宸筆。竟未免爲還納禁中云。然則殿下慕賢衛道之盛意。庶幾因是冞章。而至若先正臣竭誠盡忠。密贊惟幄。尊王室攘戎虜之大節。及我聖上繼述孝廟之志事。丕承肅宗之謨訓。所以尊尙先正。闡發幽潛。躋陪于皇朝陪臣之例者。果安在乎。其一顯一晦之際。豈不大可惜者哉。臣等。竊謂皇朝再造之恩。寔有天子諸侯以來所未聞。而先正臣。以藩邦陪臣。志在周室。欲以一義字易天下。亦往牒之所未有也。若我聖上。特書陪臣二字。眞所謂與殷誥周命相表裏。顧此西原之華陽洞。卽先正臣讀春秋而講周道。圖復雪而泣貂裘之所也。腥塵天下。一片中華。則陪臣之碑。其捨此地而奚宜哉。洞中。旣享神毅二皇帝。而又有先正臣院宇於其傍。則不但與先正臣之墓。相密邇也。蓋廟猶墓也。禮無不同。今若以手書陪臣之本。刻豎於華陽院宇之庭。其一廟一墓。齊爽竝美。則非特先正臣。爲天朝之忠烈。不泯於後世而已。雲章寶墨。輝暎山河。若天球弘璧之在東序西房。而使麟經大義。炳然萬古。竝日星而昭揭。與天壤而俱廢矣。於戲。豈不休歟。雖然此係殿下之特恩。則固非臣等之所敢仰請者。而螻蟻之見。亦不容終隱於無諱之朝。玆敢冒死相率。來籲於紸纊之下。伏願聖明。財幸焉。若夫臣等狂率僭妄之罪。有不暇顧而無所逃焉。尤不勝惶隕屛營激切之至。省疏具悉。御筆事。此非自下所請者。事涉干恩。爾等退修學業。
정조 3년
己亥十一月初七日辰時。上御誠正閣。軍士房承旨入侍時。右副承旨金勉柱。假注書徐鼎修。記事官金健修鄭東浚以次進伏訖。上曰。禮房承旨持祭報府入侍。右承旨徐有防進伏。命讀奏祭報府訖。命書傳敎曰。初十日王大妃殿誕日陳賀。當親行。該房知悉。又命書傳敎曰。召對繼講冊子。尙未稟定。領事處。更爲問議以奏。又命書傳敎曰。近日合啓。許久不爲。殊極未安。其在懲討之義。亦欠誠實。諸在外外。兩司諸臺。無論肅拜未肅拜。一倂推考。此後該房知悉。俾勿如前怠忽。又命書傳敎曰。大提學。連事違牌。揆以分義。萬萬寒心。況王大妃殿誕日致詞製進。不容暫爲遲滯。大提學黃景源。從重推考。卽爲牌招。又命書傳敎曰。守令未下直者。催促下送。未署經者。催促署經。一司署經者。一司除署經。使之催促下送。命退。諸臣以次退出。
정조 3년
己亥十一月初七日酉時。上御誠正閣。右承旨入侍時。右承旨徐有防。假注書徐鼎修。記事官金健修鄭東浚以次進伏訖。上命書傳敎曰。在外承旨許遞。前望單子入之。又命書傳敎曰。新除授承旨牌招察任。命有防讀奏公事訖。又命書傳敎曰。兵曹判書前望單子入之。又命書傳敎曰。此時本兵之長。不容暫曠。新除授兵曹判書。待下批卽爲牌招。傳授命召。命退。諸臣以次退出。
정조 3년
行都承旨鄭民始坐。行左承旨李鎭衡坐。右承旨徐有防坐直。左副承旨李義弼病。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
金勉柱。以都摠府言啓曰。中日試射放時。部將守門將扈衛軍官及武藝別監軍兵等。自宿衛所。啓請標信。同爲試取矣。今則不敢循例請出標信。何以爲之事。頃已啓稟。以知道命下矣。今日中日日次。何以爲之。敢稟。傳曰。知道。自後日次。依前試取。
정조 3년
備忘記。前司鑰太命喆。司竭除授。
정조 3년
徐有防。以弘文館言啓曰。召對繼講冊子。領事處。更爲問議以奏事。命下矣。臣尙鎭。就議于領事處。則領議政臣徐命善以爲。臣於秋間問議時。旣以分講經史之意仰對。今於更詢之下。別無異見。伏惟上裁云。左議政臣洪樂純以爲。朱書一部。卽義理淵海。而節酌尤其精者。以此。召對時進講。則好矣云。領事獻議如此。何以爲之。敢稟。傳曰。知道。
정조 3년
又啓曰。大提學黃景源牌不進。推考傳旨。今方捧入。而前後飭敎之下。終不膺命。已涉未安。初十日親臨陳賀時致詞製進。一時爲急。而又如是違牌。不卽擧行。揆以事體。尤極未安。更卽牌招。何如。傳曰。允。